Eiropas čempionāts sācies ar vietām TOP10

Sestdien olimpiskajā Lillehammeres trasē Norvēģijā aizvadītas 51. FIL Eiropas čempionāta, kā arī piektā Viessmann Pasaules kausa posma dāmu un divvietīgo ekipāžu sacensības. Labākais Latvijas sportistu rezultāts Ullai Zirnei, kurai 7. vieta Eiropas čempionātā un 8. vieta Pasaules kausā, bet starp divvietīgajām ekipāžām labākie Kristens Putins/Imants Marcinkēvičs 12. vietā.

Dāmu sacensībās visas Latvijas vadošās sportistes aizvadīja stabilus braucienus bez ievērojamām kļūdām. U. Zirne pirmajā braucienā uzrādīja sesto labāko laiku, taču otrajā braucienā astotais rezultāts un summā 7. vieta. Eiropas čempiones tituls Krievijas Tatjanai Ivanovai, sudrabs vācietei Jūlijai Taubicai, bet bronza vēl vienai krievu sportistei Viktorijai Demčenko.

Kendijai Aparjodei attiecīgi 9. un 13. laiks braucienos un 9. vieta summā, savukārt Elīzai Caucei 10. un 11. vieta braucienos un 10. vieta summā. Paralēli Eiropas čempionātam notiekošajā piektajā Viessmann Pasaules kausa posmā U. Zirnei 8. vieta, bet K. Aparjodei un E. Caucei attiecīgi 11. un 12. vieta. Atzīstams starts arī juniorei Elīnai Ievai Vītolai, kura uzrādīja 15. un 18. labāko laiku attiecīgi katrā braucienā, summā ieņemot 17. vietu (21. vieta Viessmann Pasaules kausa posmā).

Divvietīgo ekipāžu konkurencē pagājušā gada bronzas godalgu ieguvēji brāļi Andris un Juris Šici pēc pirmā brauciena ierindojās augstajā 5. vietā, pavisam nedaudz atpaliekot no labāko trijnieka. Otrajā braucienā trases vidusdaļā pieredzējušie sportisti piedzīvoja kritienu, zaudējot vairāk kā astoņas sekundes un summā ieņemot 18. vietu (19. vieta Viessmann Pasaules kausa posmā). Kristens Putins/Imants Marcinkēvičs abos braucienos pieļāva nelielas kļūdas, taču summā 12. vieta, savukārt Oskaram Gudramovičam/Pēterim Kalniņam 13. vieta. Šīs bija pirmās sacensības šosezon, kad divvietīgo ekipāžu konkurencē labāko trijniekā nefinišēja neviena Vācijas ekipāža. Uzvara krieviem Aleksandram Denisevam/Vladislavam Antonovam, sudrabs austriešiem Tomasam Stoiem/Lorenzam Kolleram, bet bronza vēl vienai Krievijas ekipāžai Vladislavam Južakovam/Jurijam Prohorovam.

Čempionāts svētdien turpināsies ar vīru sacensībām un komandu stafeti.

Mūsējo gaitām trasē arī šajā sezonā būs iespējams sekot līdzi tiešraidē TET televīzijā, kanālā Best4Sport TV, kas skatāms Helio iTV, Helio vTV un lietotnē Shortcut.

Eiropas čempionāta programma:
Svētdiena
10:20 TIEŠRAIDE 1. brauciens vīriešiem
11:55 TIEŠRAIDE 2. brauciens vīriešiem
14:00 TIEŠRAIDE Komandu stafete

Informāciju sagatavoja:

Sandra Grosberga
LKSF sabiedrisko attiecību speciāliste
tel. nr. 27534072